கடந்த இரண்டு நாட்களில் நிலைமைகள் மேலும் மோசமாகியிருக்கின்றன. மார்ச் 8 அன்று இடதுசாரிக் கட்சி ஆதரவாளர் மத்ய பிராஜ்பூர் என்பவரின் வைக்கோல்போர் தீ வைத்துக் கொள்ளப்பட்டிருக்கிறது. பான்சிபாரி கிராமத்தைச் சேர்ந்த கிஷோர் தேவ் வர்மா மற்றும் ரவீந்திர தேவ் வர்மா ஆகியவர்களின் ரப்பர் தோட்டங்களும் தீவைத்துக் கொளுத்தப்பட்டிருக்கின்றன. பிராஜ்பூரில் இடதுசாரிக் கட்சி ஆதரவாளர் சுராஜித் தாஸ் என்பவரது அரிசி ஆலை தீ வைத்துக் கொளுத்தப்பட்டிருக்கிறது. பிஸ்ரம்கஞ்ச் என்னுமிடத்தில் செயல்பட்டு வந்த மார்க்சிஸ்ட் கம்யூனிஸ்ட் கட்சி மற்றும் புரட்சி சோசலிஸ்ட் கட்சி மாவட்டக் குழு அலுவலகங்கள் தற்சமயம் செயல்பட முடியாத நிலையில் இருக்கின்றன. ஏனெனில் அவை அனைத்தும் இடித்துத் தரைமட்டமாக்கப் பட்டிருக்கின்றன மற்றும் தீ வைத்துக் கொளுத்தப்பட்டிருக்கின்றன. இத்தொகுதியில் இருந்த மார்க்சிஸ்ட் கம்யூனிஸ்ட் கட்சியின் வாக்குச்சாவடி அலுவலகங்களும் பாஜக கயவர்களால் இடித்து தரைமட்டமாக்கப் பட்டிருக்கின்றன. பாஜக ரவுடிகளின் தாக்குதல்களிலிருந்து தப்பிப்பதற்காக மிகப்பெரிய அளவில் இடதுசாரிக் கட்சிகளின் ஆதரவாளர்கள் தொகுதிக்கு வெளியே தங்கி இருக்கின்றனர். இடதுசாரி ஆதரவாளர்களின் குடும்பங்களிலிருந்து மிகப்பெரிய அளவில் பணம் அச்சுறுத்தி வசூலிக்கப்பட்டிருக்கிறது. சாரிலம் தொகுதியில் போட்டியிடும் சிபிஎம் வேட்பாளர் தொகுதிக்கு வெளியே தங்கவேண்டிய கட்டாயச்சூழல் ஏற்பட்டிருக்கிறது. அவரால் தொகுதிக்குள் வர முடியவில்லை. இத்தொகுதியில் பிரச்சாரம் இன்று (சனிக்கிழமை) மாலை 4 மணியுடன் முடிவடைகிறது. இத்தகைய சூழ்நிலையில் தேர்தல் நடைபெறுவது என்பது ஒருசாராருக்கான தேர்தலாக இருக்குமே தவிர வேறெதுவும் கிடையாது. ஜனநாயகத்தின் பெயரால் நடைபெறும் கேலிக்கூத்து என்று சொல்வதைத் தவிர வேறெதுவும் சொல்வதற்கில்லை.